ILINK แรลลี่ 3 วันบวก 6% จ่อรับ “เคเบิลใต้น้ำเกาะเต่า” ดันแบ็กล็อก 3 พันล้าน
ILINK บวก 3 วันติด 6% อานิสงส์ “เคเบิลใต้น้ำเกาะเต่า” คาดเซ็นสัญญาไม่เกินเดือนหน้า ดันแบ็กล็อก 3 พันล้านบาท ฟากโบรกประมาณการกำไรปี 65 เติบโต 16% แนะนำ “ซื้อ” ราคาเป้าหมาย 12 บาท
ILINK บวก 3 วันติด 6% อานิสงส์ “เคเบิลใต้น้ำเกาะเต่า” คาดเซ็นสัญญาไม่เกินเดือนหน้า ดันแบ็กล็อก 3 พันล้านบาท ฟากโบรกประมาณการกำไรปี 65 เติบโต 16% แนะนำ “ซื้อ” ราคาเป้าหมาย 12 บาท
25 ส.ค. 2565

ผู้สื่อข่าวรายงานว่า วันนี้ (25 ส.ค. 65) ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ณ เวลา 11:05 น. อยู่ที่ระดับ 8.40 บาท บวก 0.10 บาท หรือ 1.20% สูงสุดที่ระดับ 8.45 บาท ต่ำสุดที่ระดับ 8.35 บาท ด้วยมูลค่าการซื้อขาย 22.42 ล้านบาท
อย่างไรก็ตามราคาหุ้น ILINK เริ่มมีแรงซื้อเข้ามาพักดันให้ราคาปรับตัวขึ้นติดต่อกันเป็นวันที่ 3 หลังจาก ณ วันที่ 8 ส.ค. 65 ราคาหุ้นปิดที่ระดับ 7.90 บาท เท่ากับว่าราคาหุ้นขึ้นมาแล้ว 6.33% และหากดูจากสัญญาณเทคนิคยังมีโอกาสปรับตัวขึ้นต่อได้ ผนวกกับปัจจัยพื้นฐาน
บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (25 ส.ค. 65) ประเมินต่อหุ้น ILINK ส่วนของงานเคเบิลใต้น้ำเกาะเต่ามูลค่า 1.8 พันล้านบาท ที่บริษัทเสนอราคาต่ำสุด ปัจจุบันผ่านคุณสมบัติทั้งหมดแล้ว คาดเซ็นสัญญาไม่เกินเดือนหน้า หนุน Backlog แตะ 3 พันล้านบาท อีกทั้งธุรกิจ Cable Distribution ยังสดใส และจะเริ่มทำตลาดสินค้าใหม่สาย Low Smoke Zero Halogen ต้นปีหน้าซึ่งตอบโจทย์ด้าน ESG ส่วน Demand ของสายสัญญาณยังสูง
ทั้งนี้มีการคาดการณ์กำไรครึ่งหลังของปี 65 จะดีกว่าครึ่งปีแรก ยังคงประมาณการกำไรปี 65 เติบโต 16% จากงวดเดียวกันของปีก่อน และปี 66 เติบโต 15% จากงวดเดียวกันของปีก่อน ปัจจุบันเทรด PER เพียง 11 เท่า แนะนำ “ซื้อ” ราคาเป้าหมาย 12 บาท
ส่วนสัญญาณเทคนิคให้แนวรับ 8.20-8.10 บาท แนวต้าน 8.50-8.60 และหากผ่านไปได้ทดสอบแนวต้านถัดไป 9.00 บาท